“สมชาย มีเสน” เดือด! การเมืองสกัดแผนเพิ่มทุน NMG สั่งเลื่อนประชุมไม่มีกำหนด
"สมชาย มีเสน" เดือด! การเมืองสกัดแผนเพิ่มทุน NMG สั่งเลื่อนประชุมไม่มีกำหนด
"สมชาย มีเสน" เดือด! การเมืองสกัดแผนเพิ่มทุน NMG สั่งเลื่อนประชุมไม่มีกำหนด
12 พ.ย. 2562

นายสมชาย มีเสน ประธานเจ้าหน้าที่บริหารบริษัท เนชั่น มัลติมีเดีย จำกัด (มหาชน) หรือ NMG เปิดเผยว่า บริษัทฯ มีความจำเป็นต้องแจ้งเลื่อนการประชุมวิสามัญผู้ถือหุ้นที่กำหนดไว้ในวันจันทร์ที่ 18 พฤศจิกายน 2562 ออกไปก่อน เนื่องจากได้ปรากฏอย่างชัดเจนว่ามีกลุ่มการเมือง บางกลุ่มได้เข้ามาแทรกแซง การประชุมดังกล่าว ด้วยการ ข่มขู่ ผู้ถือหุ้นบางกลุ่มของ NMG เพื่อให้คัดค้านการเพิ่มทุนในครั้งนี้
ดังนั้นจึงทำให้ผู้ถือหุ้นบางกลุ่ม เกิดความไม่สบายใจและจะพิจารณาในเรื่องนี้ใหม่ จนอาจจะทำให้การประชุมผู้ถือหุ้นอาจจะมีบัญหา บริษัทฯ จึงมีความเห็นว่าควรจะเลื่อนวันประชุมผู้ถือหุ้นออกไปก่อน เพื่อจะได้มีเวลาในการทำความเข้าใจกับกลุ่มผู้ถือหุ้นดังกล่าวมากขึ้น
 “การแทรกแซงดังกล่าวเกิดขึ้นจากการที่กลุ่มการเมืองดังกล่าวไม่พอใจกับการเสนอข่าวของสื่อในเครือเนชั่น ซึ่งเราขอยืนยันการทำหน้าที่สื่อที่ไม่ยอมก้มหัวหรือศิโรราบให้กับนักการเมืองเหล่านี้ และจะยืนหยัดทำหน้าที่ตรวจสอบ นำเสนอเนื้อหาที่เป็นประโยชน์กับประเทศชาติและประชาชนต่อไป โดยไม่หวาดหวั่นต่อการใช้อิทธิพลทางการเมืองทุกรูปแบบ”นายสมชาย กล่าว                 
อย่างไรก็ตามจะใช้เวลาในการทำความเข้าใจในการทำหน้าที่ฐานะองค์กรสื่อกับนักลงทุนที่หวาดวิตกต่อ การข่มขู่ ปิดล้อมนักลงทุน ต่อการพิจารณาเพิ่มทุนใน NMG เพื่อหาแนวทางที่ดีที่สุด ให้กับบริษัทต่อไป
ทั้งนี้ในอดีตได้มีความพยายามทางการเมือง หลายยุคหลายสมัยในการแทรกแซง ข่มขู่การทำหน้าที่สื่อของกลุ่มเนชั่นมาตลอด ถึงขนาดใช้มวลชนที่บงการโดยนักการเมืองปิดล้อมสำนักงานก็มีมาแล้ว แต่ด้วยจิตวิญญาณแห่งวิชาชีพ ที่ไม่ก้มหัวต่อความไม่ถูกต้อง เนชั่น กรุ๊ป สามารถผ่านเหตุการณ์มาได้ด้วยดี ครั้งนี้ก็เช่นกัน